Ved du noget? Tip os på 1224@eb.dk eller sms/mms på 1224 (alm. takst)

En voldsom trafikulykke i Himmerland skyldes angiveligt, at en buschauffør ville give sine passagerer en lærestreg, da de ikke ville sidde ned.

Torsdag eftermiddag skulle han køre 38 asyldrenge hjem fra skole. Men de larmede ville ikke sidde stille, fortæller politikommissær Jørn Kresten Nielsen fra Nordjyllands Politi til Ritzau.

- Han har allerede været holdt ind til siden et par gange for at få dem til at sætte sig ned. Men de bliver ved med at løbe rundt. Så giver han lige et tryk på bremsepedalen for at understrege, at de skal sidde ned - ikke stå op.

- Men det, han ikke er opmærksom på, er, at der kører en lastbil lige bagved, siger politikommissæren.

Torpederede bus

Afstanden mellem de to køretøjer var tilsyneladende så kort, at lastbilchaufføren ikke nåede at bremse, og derfor torpederede han bussen.

Flere har nu brækket ben og arme, mens andre har slået hovedet. Hverken buschaufføren eller lastbilchauffør er kommet alvorligt til skade.

- Men de er selvfølgelig noget chokeret efter ulykken, siger Jørn Kresten Nielsen.

Politiet vil i løbet af fredagen gennemføre grundige afhøringer af de to mænd. Ingen af dem er dog blevet sigtet for nogen lovovertrædelse, understreger politiet.

Foto: Rene Schütze

Brems ikke uden grund

Politikommissær Jørn Kresten Nielsen ønsker ikke at udtale sig om de involveredes skyld.

- Dels skal man jo ikke bremse uden grund, og dels skal man holde en afstand, så man kan standse foran enhver forudsigelig hindring.

- Men jeg ved ikke, om det er en forudsigelig hindring, hvis en forankørende pludselig bremser op, uden at der er nogen færdselsmæssig grund til det.

Foto: Rene Schütze

Stadig indlagt

10 børn er fortsat indlagt, efter lastbilen torsdag eftermiddag blev ramt bagfra.

- De er indlagt med forskellige skader, men det betyder også, at vi har fået 28 hjem igen, siger presseansvarlig hos Asylcenter Vesthimmerland, Lars Vestergaard, til Ekstra Bladet.

Mange af børnene er stadig meget chokeret efter ulykken, som har fanget flere af deres kammerater på hospitaler. Krisepsykologer har lige siden ulykken hjulpet børnene med at bearbejde episoden.

- De er voldsomt chokerede alle sammen. Men det er også forskelligt fra barn til barn, hvor påvirket de er.

- Der er forskellige ting, som skal iværksættes, og vi er i gang med krisehjælpen her på stedet også, siger Lars Vestergaard.